Diari Oficial de la Generalitat Valenciana


Sumari del DOGV 3055, del 12-08-1997 (1997/9594)

ORDRE de 31 de juliol de 1997, de la Conselleria d'Economia, Hisenda i Administració Pública, per la qual s'aproven les bases reguladores de les ajudes als dipositants de la Caixa de Crèdit d'Alcoi, Cooperativa de Crèdit Valenciana.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3055

Data del DOGV
:   12-08-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/9594


Data del document
:   31-07-1997

Organisme emissor
:   Conselleria d'Economia, Hisenda i Administració Pública

Tipus de document
:   Ordre

ORDRE de 31 de juliol de 1997, de la Conselleria d'Economia, Hisenda i Administració Pública, per la qual s'aproven les bases reguladores de les ajudes als dipositants de la Caixa de Crèdit d'Alcoi, Cooperativa de Crèdit Valenciana.  
Amb data 30 de juliol de 1993, fou admesa a tràmit la sol·licitud de suspensió de pagaments de la Caixa de Crèdit d'Alcoi, Cooperativa de Crèdit Valenciana. Per interlocutòria de data 6 de juliol de 1994, es declarà aquesta entitat en estat de suspensió de pagaments i insolvència definitiva. Després, el 20 de maig de 1995, fou declarada judicialment la fallida necessària.  
Atès que aquesta entitat no estava adherida al Fons de Garantia de Dipòsits en Cooperatives de Crèdit, aquells dipositants, en la gran majoria petits estalviadors, que hi tenien els seus estalvis dipositats han sofert un grau perjudici econòmic degut a la situació de dèficit patrimonial en què aquella es troba.  
Davant d'aquesta situació, la Conselleria d'Economia, Hisenda i Administració Pública, sensible a aquesta problemàtica econòmica que assoleix una dimensió social, ha decidit establir unes ajudes econòmiques que permeten als afectats recuperar una part dels seus dipòsits, per tal de pal·liar els efectes perjudicials causats per aquella situació de fallida.  
Per tot això, i fent ús de les atribucions que em confereix l'article 35 de la Llei 5/1983, de 30 de desembre, de Govern Valencià,  
ORDENE  
Article 1. Objecte  
L'objecte d'aquesta ordre és establir les bases reguladores d'unes ajudes econòmiques, que permeten pal·liar una part del menyscapte econòmic que, amb motiu de la situació de fallida de la Caixa de Crèdit d'Alcoi, Cooperativa de Crèdit Valenciana, d'ara endavant l'Entitat, han sofert els dipositants que han confiat els seus estalvis a aquesta entitat.  
Article 2. Beneficiaris  
1. Podran ser beneficiaris de les subvencions que es regulen en aquesta ordre, les persones físiques o jurídiques, que no siguen entitats financeres, i complesquen els requisits següents:  
a) estar inclòs en la relació de crèdits reconeguts pels òrgans de la fallida.  
b) ser creditor per dipòsits, entenent com a tals els comptes d'estalvi corrents, d'estalvi i imposicions a termini. A aquest efecte, es consideraran també aquells xecs emesos per l'Entitat com a conseqüència de la mobilització de fons de dipòsits en aquesta, els tenidors dels quals siguen titulars del dipòsit mobilitzat.  
2. En el supòsit que entre aquests beneficiaris, o titulars dels dipòsits mobilitzats, a què fa referència l'apartat 1.b) anterior, es troben persones que, a la data d'admissió a tràmit de la suspensió de pagaments de l'Entitat, figuraven inscrites en el Registre d'Alts Càrrecs de les Cooperatives de Crèdit que hi al Banc d'Espanya, la subvenció que, si escau, els puga correspondre no se'ls pagarà mentre no es resolga la qualificació de la fallida mitjançant sentència ferma. Si aquesta qualificació resulta fraudulenta o culpable perdran el dret a la subvenció. En qualsevol cas, l'import del saldo creditor d'aquestes persones es tindrà en compte per a calcular el coeficient a què fa referència l'article 4.3 d'aquesta ordre.  
Article 3. Criteris d'actuació  
1. Quan hi haja diversos dipòsits d'un mateix titular, a l'efecte de calcular la subvenció, aquests saldos seran acumulats.  
2. En els casos en què un dipositant resulte creditor i deutor al mateix temps, la subvenció es concedirà sobre la quantitat que resulte de la compensació d'aquests saldos.  
3. En cap cas l'import de les subvencions podrà ser de tal quantia que, aïlladament, o en concurrència amb les quantitats que efectivament perceba el dipositant com a resultat del procediment concursal, siga superior a la totalitat del crèdit reconegut en la llista de creditors. Si així fos, s'hauria de restituir a la Generalitat Valenciana l'excés percebut més els interessos legals sobre l'excés meritat, a partir del moment en què perceba la subvenció.  
Article 4. Quantia de la subvenció  
1. L'import total que ha de subvencionar la Generalitat Valenciana, serà com a màxim de dos-cents milions de pessetes.  
2. L'import que ha de percebre cada beneficiari serà determinat per l'aplicació d'un coeficient al saldo net creditor, reconegut pels òrgans de la fallida, de cadascun d'aquests beneficiaris, tenint en compte els criteris establerts en l'article 3 d'aquesta ordre. Aquest coeficient serà el mateix per a tots els beneficiaris.  
3. El coeficient referit en l'apartat anterior, serà el resultat de la divisió de l'import màxim que s'ha de subvencionar indicat en l'apartat 1, entre la suma dels saldos nets positius els titulars dels quals estiguen inclosos en la relació de crèdits reconeguts pels òrgans de la fallida i reunesquen la condició de beneficiari establerta en l'article 2 d'aquesta ordre.  
4. A l'aportació de la Generalitat Valenciana es deduiran tots aquells recursos que, si escau, puguen aportar-se a altres institucions publiques amb la mateixa finalitat.  
Article 5. Documentació  
L'expedient de tramitació de la subvenció haurà de contenir els documents següents:  
1. Sol·licitud de la subvenció, segons el model que figura com a annex, subscrita pel beneficiari, que haurà de dur adjunts els documents següents:  
- Fotocòpia del DNI o, si escau, de la targeta d'identificació fiscal de l'empresa, del titular del dipòsit. En el supòsit que aquest últim siga una persona jurídica o persona física menor d'edat, s'hi adjuntarà també la fotocòpia del DNI del representant legal que efectua la sol·licitud.  
- Certificació de la Sindicatura de la fallida que acredite, per a cada sol·licitant:  
a) Inclusió del sol·licitant en la relació de crèdits reconeguts pels òrgans de la fallida.  
b) Import del saldo creditor contra l'Entitat, en concepte de dipòsit per compte corrent, estalvi, imposició a termini o bé per xecs emesos per l'entitat com a conseqüència de la mobilització de fons de dipòsits en aquesta.  
c) Import dels deutes vençuts impagats a favor de l'Entitat.  
- Certificació acreditativa d'estar al corrent en el compliment de les obligacions tributàries amb la Hisenda Autonòmica Valenciana, expedida per la Direcció General de Tributs i Patrimoni de la Conselleria d'Economia, Hisenda i Administració Pública.  
- Certificació acreditativa de estar al corrent en el compliment de les obligacions tributàries amb la Hisenda Estatal, expedida por l'Agència Estatal d'Administració Tributària. En el cas d'estar donat d'alta en l'impost d'activitats econòmiques (IAE), s'hi adjuntarà una fotocòpia de l'últim rebut pagat.  
- Certificació acreditativa d'estar al corrent en el compliment de les obligacions amb la Tresoreria General de la Seguretat Social.  
2. A més de la documentació assenyalada en l'apartat anterior, l'Institut Valencià de Finances queda facultat per a sol·licitar, en cada cas, la documentació complementària que estime convenient.  
Article 6. Dotació pressupostària  
La dotació pressupostària per a finançar les ajudes regulades en aquesta ordre ascendeix a 200 milions de pessetes, a càrrec del programa 724.10, "Pla de Suport Empresarial", codi projecte 2317, codi línia 4.03.  
Article 7. Presentació de sol·licituds  
La sol·licitud, juntament amb la documentació requerida, es dirigirà a l'Institut Valencià de Finances, plaça de Nàpols i Sicília, número 6, 46856 València, sense perjudici del que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, quant al lloc de presentació.  
Article 8. Termini  
El termini de presentació de sol·licituds de concessió de les ajudes regulades per aquesta ordre acabarà el 15 d'octubre de 1997.  
Article 9. Tramitació  
La tramitació de les ajudes previstes en aquesta ordre serà realitzada per l'Institut Valencià de Finances, el director general del qual emetrà les corresponents propostes de resolució de concessió i pagament de la subvenció.  
Article 10. Resolució  
1. El conseller d'Economia, Hisenda i Administració Pública dictarà les resolucions sobre les sol·licituds de subvenció rebudes.  
2. El termini màxim per a dictar resolucions serà fins el 17 de novembre de 1997. Si en aquest termini no es dicta resolució, s'entendrà que la sol·licitud ha estat desestimada, sense perjudici de l'obligació de l'administració de resoldre expressament totes les peticions que se li formulen.  
Article 11. Revocació de la subvenció  
La subvenció concedida podrà ser revocada i exigit el reintegrament, junt amb els interessos corresponents, en el supòsit que l'administració comprove que el beneficiari no ha complit els requisits i les condicions establertes en aquesta ordre i també no haver declarat qualsevol altra subvenció pública obtinguda o concedida per a la mateixa finalitat.  
DISPOSICIONS FINALS  
Primera  
Excepcionalment, i atenent raons de notori interès social, econòmic o de força major, es podran ampliar els terminis que s'assenyalen en els articles 8 i 10, apartat 2, d'aquesta ordre.  
Segona  
La concessió i la quantia de les ajudes regulades en aquesta ordre estarà condicionada, a més del compliment dels requisits que en cada cas s'indiquen, a l'existència de crèdit pressupostari habilitat amb aquesta finalitat pels pressupostos de la Generalitat Valenciana. En cap cas s'imputaran les sol·licituds desestimades per aquesta causa a exercicis econòmics posteriors, llevat d'autorització expressa del Consell de la Generalitat Valenciana.  
Tercera  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 31 de juliol de 1997  
El conseller d'Economia, Hisenda i Administració Pública,  
JOSÉ LUIS OLIVAS MARTÍNEZ